Nedavno je internetska platforma za prijevoz putnika Uber proglašena nelegalnom u Italiji, dok ju je njemački sud proglasio nelojalnom konkurencijom, uz obrazloženje da ta američka tvrtka nije samo posrednik u davanju usluga, nego je uključena i u financije i ubiranje dijela kolača.



I naš ministar prometa Oleg Butković je krajem prošle godine naveo da je Uber nelegalan. Isto tvrde i naši taksisti, ali i neki inspektori koji Uberove vozače isključuju iz prometa i skidaju im tablice da ne mogu više voziti.



Klasični taksisti su čak palili vozila uberovcima, a na zagrebačkom aerodromu izvlačili su putnike iz vozila i bacali okolo prtljagu iz automobila jer putnik nije htio klasičnog taksista, nego baš uberovca.

Uzimaju 25 posto

No, hrvatski Uber se ne da, pa su prije nekoliko dana pokrenuli pravu "ofenzivu" u Dalmaciji - žele unovačiti još stotine vozača od Dubrovnika do Zadra. Organiziraju brojna predavanja, zovu potencijalne partnere. Pa je tako samo u jednom tjednu u Splitu organizirano nekoliko predavanja pred punim dvoranama, a na kojim čak i savjetuju kako se ponašati ako vas inspekcija uhvati i kazni.



Čak su objavili i besplatni broj (8000045) na koji se možete javiti i prijaviti za Uberova vozača. Taj broj smo i mi nazvali. Evo, kako je razgovor otprilike tekao...



Dobar dan, jesam li dobio Uber?



- Jeste, izvolite.



Zanima me što mi treba od dozvola kako bih vozio za vas?



- Vozačka dozvola B kategorije, godina dana iskustva u vožnji.



Znači samo tako...



- Da, i bilo bi dobro da imate obrt koji je registriran na usluge prijevoza.



A što ako nemam obrt?



- Onda ćemo vas mi povezati s drugim vozačima koji imaju svoj obrt, pa vozite za njih, ali plaća ide vama.

U Splitu u jednoj autoškoli imamo predavanja preko tjedna na kojima će vam Uberov predstavnik detaljno sve objasniti.



Koliko mogu zaraditi?



- Pa ako radite puno radno vrijeme, onda se zarada može kretati i do 10 tisuća kuna. Neki rade iza posla, samo par sati, pa je onda i zarada manja.



Čujem da inspekcije kažnjavaju Uberove vozače?



- Sve što mi radimo je legalno, plaćamo poreze...



Ali mene zanima tko će platiti tu kaznu koju inspektor napiše - vozač ili Uber?



- Uber uvijek stane iza svojih vozača, ali dođite na predavanje, tamo ćete sve saznati.



Potom smo otišli na predavanje u jednu splitsku autoškolu, predstavili smo se kao vozač kojeg interesira zarada "sa strane".



- Kako se zovete, molim vas broj vašeg telefona i mail... Imate li svoj auto? - pitala je predavačica i registrirala nas.



Dvorana je bila pretjesna da primi sve zainteresirane. Postavili smo pitanje ljubaznoj gospođici iz Ubera: Što ako me uhvati inspekcija?



- Imamo razrađen plan za takve situacije. Uber vam osigurava odvjetnika, stoji iza vas. Čak i ako vam skinu tablice, mi vam osiguravamo zamjensko vozilo - objasnila je predavačica, a onda je došlo pitanje iz publike - zašto se uopće skidaju tablice?



- Tablice skidaju jer tumače da smo mi taksi, a mi nismo taksi - odgovorila je predavačica, poručivši da se nitko ne brine jer se Uber pobrine za sve.



Uberova djelatnica je navela i da ta tvrtka od svake vožnje uzima 25 posto, a ostalo ide vozaču.

'Nema muljanja'

- U Hrvatskoj ima trenutno 1500 Uberovih vozača i 85 tisuća korisnika naše internetske platforme. Ako vam osoba koja naruči vožnju na kraju otkaže, onda vam Uber nadoknađuje taj trošak.



Svaki korisnik ocjenjuje vozača, ali i vozač korisnika. Također, ako vam korisnik isprlja auto ili nešto razbije, vi to fotografirate i nama pošaljete, mi nadoknadimo štetu - tumačila je predavačica, a mi smo popričali s jednim vozačem.



- Ja sam super zadovoljan. Imam svoj obrt i preko mene voze i drugi vozači. Zarada je više nego dobra i meni i njima. Mi smo legalni, plaćamo poreze, imamo digitalne fiskalne blagajne, stoga nam nije jasno što ti taksisti koji nam prijete žele.



Mi smo jeftini, uslužniji, imamo svoje profile i svatko zna tko ga vozi, nema muljanja. Konkurencija je dobra i mislim da je vrijeme za kraj taksi monopola - kaže taj zadovoljni vozač.



Na predavanju je bilo i nekoliko mlađih djevojaka, zaposlenih i neazaposlenih ljudi svih dobnih skupina. Svi su ostali zatečeni dobrim radnim uvjetima, a posebno podatkom da neki Uberovi vozači - sve ovisno o uloženom vremenu - zarade između 5 i 10 tisuća kuna.



- Ako radite, onda ćete dobro i zaraditi. Plaćanje je svakih sedam dana, i to na vaš račun. Divota - zaključuje vozač.

Ovo su činjenice



- Ta platforma svojim vozačima osigurava jeftinije gorivo, popust na popravke automobila i povoljnije mobitele.



- U Zagrebu je u prosincu 2016. prosječni prihod od vožnji iznosio 79 kuna po satu. Dakle, ako ste vozili 8 sati, taj dan ste (pod uvjetom da ste radili bez prestanka) zaradili 632 kune.



- Uber samo prihvaća vozače koji imaju automobile s najmanje 4 vrata, a ako nemate automobil, onda vam ga osigurava preko svojih partnera.



- Uber ne prima putnike s ceste, nego samo preko aplikacije.



- Uber, ako ne bude zabranjen, planira s današnjih 1500 vozača u Hrvatskoj skočiti na oko 10 tisuća "uberovaca".



- Uber Croatia plaća poreze i doprinose, kao i porez na dobit, a vozači-partneri plaćaju PDV, porez i prirez, doprinose, trošarine na gorivo, porez na dobit za svoju tvrtku.